BEC ปรากฏการณ์ใหม่.!?
ทันทีที่บริษัท บีอีซี เวิลด์ จำกัด (มหาชน) หรือ BEC ประกาศแต่งตั้ง “นายอริยะ พนมยงค์” เป็นกรรมการผู้อำนวยการ (President) คนใหม่ และตั้งเป็นกรรมการบริษัท แทนนายวรวรรธน์ มาลีนนท์ ซึ่งมีวาระการดำรงตำแหน่งคงเหลือ 1 ปี โดยมีผลตั้งวันที่ 2 พ.ค. 2562 เป็นต้นไป
6 มี.ค. 2562

สำนักข่าวรัชดา
ทันทีที่บริษัท บีอีซี เวิลด์ จำกัด (มหาชน) หรือ BEC ประกาศแต่งตั้ง “นายอริยะ พนมยงค์” เป็นกรรมการผู้อำนวยการ (President) คนใหม่ และตั้งเป็นกรรมการบริษัท แทนนายวรวรรธน์ มาลีนนท์ ซึ่งมีวาระการดำรงตำแหน่งคงเหลือ 1 ปี โดยมีผลตั้งแต่วันที่ 2 พ.ค. 2562 เป็นต้นไป
ก็ดูเหมือนจะทำให้ความเชื่อมั่นของนักลงทุนที่มีต่อหุ้น BEC กลับมาอีกครั้ง !!
เห็นได้จากราคาหุ้นวิ่งรับว่าที่ผู้บริหารช่อง 3 คนใหม่ โดยเมื่อวันที่ 5 มี.ค.ขึ้นไปแตะ 7.30 บาท สูงสุดรอบ 6 เดือน ก่อนจะปรับลดลงมาปิดที่ 6.85 บาท ส่วนวานนี้ (6 มี.ค.) ราคาปรับลดลงเล็กน้อยปิดที่ 6.60 บาท
หากดูโปรไฟล์ของ “อริยะ” ต้องบอกว่าผลงานไม่ธรรมดา..ได้รับการยกย่องว่าเป็นผู้สร้างโลกดิจิทัล
โดยมีประสบการณ์ทำงานกับกลุ่มทรู คอร์ปอเรชั่น จำกัด (มหาชน) หรือ TRUE มากว่า 10 ปี ก่อนย้ายไปเป็นผู้บริหาร Google ที่มาเปิดออฟฟิศในไทย กระทั่งเมื่อปี 2558 ข้ามมานั่งเก้าอี้กรรมการผู้จัดการ LINE ประเทศไทยเป็นคนแรกจนถึงปัจจุบัน
การดึงอริยะเข้ามานั่งบิ๊กช่อง 3 ครั้งนี้ จึงถูกคาดหวังว่าจะเห็นการเปลี่ยนแปลงใหม่ ๆ โดยเฉพาะโมเดลการสร้างรายได้จากธุรกิจดิจิทัล
ต้องยอมรับว่าช่วงหลายปีที่ผ่านมา BEC ตกอยู่ในสถานการณ์ไม่สู้ดีนัก ผลประกอบการถดถอยลงเรื่อย ๆ โดยปี 2558 จากที่เคยทำกำไรระดับ 2,982 ล้านบาท จากรายได้ 16,017 ล้านบาท อัตรากำไรสุทธิ 18.62% ปี 2559 กำไรลดลงมาอยู่ที่ 1,218 ล้านบาท จากรายได้ 12,534 ล้านบาท อัตรากำไรสุทธิ 9.72% ปี 2560 กำไรลดลงเหลือแค่ 61 ล้านบาท จากรายได้ 11,226 ล้านบาท อัตรากำไรสุทธิ 0.54%
สาเหตุหลัก ๆ ก็มาจากธุรกิจทีวีดิจิทัลที่มีการแข่งขันสูง บวกกับพฤติกรรมของคนยุคใหม่ดูทีวีน้อยลง แต่…หันไปเสพสื่อโซเชียลฯมากขึ้น
ที่ผ่านมา BEC พยายามแก้ปัญหาด้วยการปรับโครงสร้างองค์กรและดึงทีมบริหารมืออาชีพเข้ามาเสริมทัพ
แต่…ก็ไม่เพียงพอที่จะหยุดยั้งภาวะรายได้หายกำไรหดได้ !!
ล่าสุดปี 2561 พลิกมาขาดทุน 330 ล้านบาท จากรายได้ 10,504 ล้านบาท อัตรากำไรสุทธิ -3.14%
โดยรายได้จากการขายเวลาโฆษณาอยู่ที่ 8,878.8 ล้านบาท ลดลง 10.2% จากปีก่อนที่ 9,890.2 ล้านบาท ส่วนรายได้จากการจัดคอนเสิร์ตและแสดงโชว์อยู่ที่ 368.5 ล้านบาท ลดลง 85.7 ล้านบาท หรือ 18.9% จากปีก่อนที่ 454.2 ล้านบาท
ถือเป็นการขาดทุนครั้งแรกในประวัติศาสตร์ของช่อง 3 เลยก็ว่าได้…
เป็นเรื่องที่ไม่มีใครคาดคิดว่า อาณาจักร BEC จะประสบภาวะขาดทุน
ดังนั้น การดึงอริยะมาเป็นแม่ทัพใหม่จึงถูกจับตามองเป็นพิเศษว่า จะเข้ามากอบกู้วิกฤติของ BEC ได้หรือไม่ ??
แต่อย่างน้อย ๆ การที่กลุ่มมาลีนนท์ ยอมถอยให้มืออาชีพเข้ามาบริหารช่อง 3 น่าจะเป็นสัญญาณที่ดีต่อ BEC แหละ..!??
…อิ อิ อิ…